《贡院夜集》
明代·殷奎

秋暑不可那，风庭生夕凉。高树互荫蔽，云月流微光。

庞眉三数公，幽赏来相将。才彦集翘楚，亦有张与黄。

咄兹古都会，况当文翰场。前徽信未沫，夙慕斯终偿。

于焉盘礴羸，欣然命壶觞。趣得景自会，心迥形都忘。

谈谐杂嘲谑，引此清兴长。良晤难屡得，乐事不可常。

酒行莫辞醉，散去徒相望。

作者简介：苏州府昆山人，字孝章，一字孝伯，号强斋。少从杨维桢习《春秋》。博学精审，勤于纂述。洪武初曾任咸阳教谕。念母致疾而卒，年四十六。门人私谥文懿先生。有《道学统系图》、《强斋集》、《陕西图经》、《关中名胜集》、《昆山志》、《咸阳志》。